€20,750 għal 5 għaqdiet sportivi Għawdxin li bbenefikaw mill-isports scheme
Ħames għaqdiet sportivi Għawdxin ibbenefikaw mis-somma ta' €20,750 mill-isports scheme biex iwettqu l-proġetti tagħhom din is-sena. L-għaqdiet li bbenfikaw huma: Għajnsielem Redcoats, li ngħataw is-somma ta' €5,000 bit-titlu tal-proġett 'Sizzling fastpitch international tournament'; The Scout Association of Xagħra, li ngħataw is-somma ta' €5,000 bit-titlu tal-proġett 'Canoeing through Crystal Cear Water'; Gozo Cycling Club, li se ngħataw is-somma ta' €3,950 bit-titlu tal-proġett 'Gozo Cycling National Race Festival 2020'; Athelitx AC, li ngħataw is-somma ta' €1,800 bit-titlu tal-proġett 'Triangular League Gozo Leg 2020'; SK Victoria Wanderers, li ngħataw is-somma ta' €5,000 għall-proġett 'Next Level Football'. F'ċerimonja organizzata mill-Ministeru għal Għawdex u li matulha l-Ministru għal Għawdex Clint Camilleri ta l-grant agreements, qal li l-isport huwa ħolqa importanti fil-kwalità tal-ħajja: "Irridu li kull tifel u tifla f'pajjiżna jkollhom l-opportunità li jipprattikaw l-isport li jixtiequ. Irridu nrawmu u nsaħħu kultura sportiva sa mill-etajiet bikrin." Huwa temm jgħid li l-għan ewlieni tal-Ministeru għal Għawdex huwa li nippromwovu aktar l-isport u nattiraw aktar parteċipazzjoni fl-isport għal ħajja aktar sana. Din hija r-raba' darba li l-Ministeru ħareġ l-isports scheme, li għandha l-iskop li tgħin lill-għaqdiet sportivi Għawdxin fit-twettiq ta' proġetti varji.